Jubanne Piga

Jubanne Piga (Nùgoro, 1940) est unu poeta e iscritore sardu. Unu de sos poetas modernos prus apretziados de s'Ìsula, at iscritu pro annos in sa grafia de sa variante sua de sa limba sarda, su nugoresu, e, dae su 2017, fintzas in LSC. At ghiadu e ghiat cuncursos de poesia sarda e àteras medas initziativas pro sa limba sarda, e in àteras est membru de sas cummissiones. Est su babbu de Mariantonietta Piga, giornalista e, comente a issu, ativista pro sa limba sarda.

 Biografia 
Fìgiu e nebode de poetas, at incumentzadu a publicare poesias modernas in su 1981, a pustis de àere fatu pràtica cun sa poesia orale e cun cussa in rima. In cuss'annu at pigadu su primu prèmiu in su Prèmiu Otieri (cun sa poesia Su dubbiu 'e s'anima) siat su Prèmiu Romàngia. In su matessi annu, in Nùgoro, fundat su prèmiu de poesia "Barbagia", chi at a ghiare pro medas annos.

In su 1983 at publicadu sa prima regorta de poesias suas, Su dubbiu 'e s'anima: poesie bilingui, cun un'introdutzione de Pàulu Pillonca, chi chistionat de "memòria de su tempus coladu chi no est mai prègiu oghiteri de formas mortas ma si mantenet semper tentada e dignitosa", de "cara dada a sos balores umanos postos in crisi dae sa sotziedade tecnològica" e de "anàlisi intimìstica: su càntigu de chie semus - ite bolimus - a ue andamus".

Dae su 1991 at incumentzadu a fàghere de presidente in su cuncursu de poesia sarda "Sant’Antoni ’e su O'u'" de Mamujada, chi at presididu finas a oe. 

In su 1992 at publicadu su primu romanzu suo, Sas andalas de su tempus, in sardu cun bortadura in italianu. In su 1993, semper cun s'ARPEF de Nùgoro, at publicadu Sa boche 'e su contone. Satiras, una regorta de sàtiras suas.

In su 1995 at publicadu sa de tres regortas de poesias suas, Bentu 'e iscra ruja, chi Antoni Romagnino at definidu comente "espressione de una "interioridade chi si reconnoschet in sa soledade ebbia", ma fintzas de unu remenu tzivile chi giughet s'autore a si collocare "a intro sa gente sua".<nowiki>

In su 1999 pùblicat Bentu 'e janas: contos e paristorias, una regosrta de paristòrias, semper in sardu cun bortadura in italianu.

In su 2003 e in su 2013 arribant, imbetzes, àteras duas regortas de poesias suas: Frunzas e Predas arbas - Pietre bianche.

In su 2015 su de duos romanzos suos, Sa Vida Cuada, benit premiadu in Pasada, cun su Prèmiu pro sa literadura sarda "Casteddu de sa Fae". L'at a publicare, in su 2017, in grafia LSC, sa domo editora Papiros.

In su 2021 at retzidu su prèmiu pro sa setzione prosa de sa de 61 editziones de su prèmiu Otieri, pro su contu Su Sindacalista.

Jubanne Piga, in prus che poeta e iscritore, est istadu fintzas, pro annos, Impiegadu de s'Istitutu superiore regionale etnogràficu e cunsigieri e presidente de su Consòrtziu pro sa Leghidura Pùblica Bustianu Satta de Nùgoro. Ativista culturale de importu mannu, at traballadu pro sa limba sarda in ocasiones medas pro deghinas de annos.

 Prèmios 
Jubanne Piga at bìnchidu prèmios medas in sa carriera longa sua de poeta e iscritore, siat pro sa poesia siat pro sa narrativa. Custa est una lista partziale:

 Prèmiu Otieri (1981) pro sa poesia Su dubbiu 'e s'anima
 Prèmiu Romàngia de Sènnaru (1981)
 Prèmiu Nosside de Règiu Calàbria
 Prèmiu Montanaru de Dèsulu
 Prèmiu Casteddu de sa Fae de Pasada (2015)
 Tzitadinàntzia onorària de Pasada, pro su traballu suo poèticu, literàriu e pro sa cultura sarda in generale (2016)

 Òperas publicadas 










 Riferimentos 

 Bibliografia 




 Ligàmenes esternos 




Categoria:Sardos
Categoria:Poetes sardos
Categoria:Biografias
Categoria:Iscrittores in sardu